Takahashi Korekiyo

Viscount  merupakan seorang ahli politik Jepun yang berkhidmat sebagai Perdana Menteri Jepun dari 1921 hingga 1922 dan Menteri Kewangan ketika beliau dibunuh. Beliau juga merupakan ahli Dewan Bangsawan dan ketua Bank Jepun.

Takahashi memberikan banyak sumbangan kepada pembangunan Jepun pada awal abad ke-20, termasuk memperkenalkan sistem paten pertama di Jepun dan memperoleh pembiayaan asing untuk Perang Rusia–Jepun. Selepas permulaan Kemelesetan Besar, beliau memperkenalkan dasar kewangan yang kontroversial, termasuk meninggalkan piawai emas, menurunkan kadar faedah, dan menggunakan Bank Jepun untuk membiayai perbelanjaan defisit kerajaan pusat.

Keputusannya untuk mengurangkan perbelanjaan kerajaan pada tahun 1935 menimbulkan ketidakpuasan hati dalam kalangan tentera Jepun, yang membunuhnya pada Februari 1936. Dasar Takahashi diakui berjaya membantu Jepun keluar daripada kemelesetan ekonomi, tetapi selepas pembunuhannya, inflasi melonjak kerana penggantinya enggan menghentikan pembiayaan kerajaan.

 Kehidupan awal 
Takahashi dilahirkan di Edo (Tokyo moden) ketika Jepun masih di bawah pemerintahan Tokugawa.Bank of Japan (BOJ), 7th Governor Beliau merupakan anak luar nikah seorang pelukis istana di Istana Edo dan diambil sebagai anak angkat oleh Takahashi Kakuji, seorang samurai rendah yang berkhidmat untuk daimyo puak Date di Sendai.

Beliau mempelajari bahasa Inggeris dan budaya Amerika di sebuah sekolah persendirian yang dikendalikan oleh mubaligh James Hepburn (pelopor Universiti Meiji Gakuin). Pada 25 Julai 1867, beliau berlayar ke Oakland, California, Amerika SyarikatSmethurst, p. 22 dan bekerja sebagai buruh am. Terdapat juga versi cerita yang mengatakan beliau pergi ke Amerika untuk belajar, tetapi dijual sebagai hamba oleh tuan tanahnya dan hanya berjaya kembali ke Jepun dengan susah payah.

 Kerjaya birokrat 
Selepas kembali ke Jepun pada 1868, Takahashi mengajar bahasa Inggeris. Beliau kemudian menjadi guru besar pertama di sekolah menengah Kyōryū Gakkō di Tokyo (sekarang Akademi Kaisei) sambil bekerja sebagai pegawai rendah di Kementerian Pendidikan, dan seterusnya di Kementerian Pertanian dan Perdagangan. Beliau dilantik sebagai ketua pertama Biro Paten di kementerian itu dan membantu menubuhkan sistem paten di Jepun. Pada satu ketika, beliau meletakkan jawatan dan pergi ke Peru untuk menceburi perlombongan perak, tetapi gagal.

Takahashi menyertai Bank Jepun pada 1892 dan kebolehannya dengan pantas dapat diiktiraf, sehingga dilantik sebagai timbalan presiden pada 1898.

Ketika dan selepas Perang Rusia–Jepun 1904–1905, Takahashi berjaya memperoleh pinjaman asing yang penting bagi usaha perang Jepun. Beliau berjumpa sendiri dengan ahli kewangan Amerika, Jacob Schiff yang membiayai separuh daripada pinjaman Jepun di Amerika Syarikat, serta mengumpul pinjaman daripada keluarga Rothschild di Britain.

Hasil kejayaannya ini, beliau dilantik ke Dewan Bangsawan Diet Jepun pada 1905. Takahashi kemudian dilantik sebagai presiden Bank Specie Yokohama pada 1906 dan dianugerahi gelaran baron (danshaku) dalam sistem bangsawan kazoku pada 1907. Beliau menjadi Gabenor Bank Jepun dari 1 Jun 1911 hingga 20 Februari 1913.BOJ, List of Governors.

 Perdana Menteri Jepun 
Pada 1913, Takahashi dilantik sebagai Menteri Kewangan oleh Perdana Menteri Yamamoto Gonnohyōe dan kemudian menyertai parti politik Rikken Seiyūkai. Beliau dilantik semula oleh Perdana Menteri Hara Takashi pada 1918. Pada 1920, gelarannya dinaikkan menjadi viscount (shishaku).

Selepas Hara Takashi dibunuh pada 1921, Takahashi dilantik sebagai Perdana Menteri dan Presiden parti Rikken Seiyūkai.

Takahashi merupakan Perdana Menteri Kristian kedua dalam sejarah Jepun. Tempoh jawatannya kurang dari tujuh bulan, terutama kerana beliau ialah orang luar yang gagal mengawal kelompok dalam partinya dan tiada asas kuasa yang kukuh dalam parti.

 Tempoh pasca-Perdana Menteri 
Selepas meletak jawatan sebagai Perdana Menteri, Takahashi masih mengekalkan jawatan sebagai Presiden Rikken Seiyūkai. Beliau meletak jawatan sebagai anggota Dewan Bangsawan pada 1924 dan dipilih semula ke Dewan Rakyat dalam pilihan raya umum 1924. Apabila Katō Takaaki menjadi Perdana Menteri dan membentuk kabinet gabungan pada 1924, Takahashi dilantik sebagai Menteri Pertanian dan Perdagangan. Beliau membahagikan kementerian itu kepada Kementerian Pertanian dan Perhutanan serta Kementerian Perdagangan dan Industri. Takahashi meletak jawatan daripada Rikken Seiyūkai pada 1925.

Beliau berkhidmat sebagai Menteri Kewangan di bawah pentadbiran Tanaka Giichi (1927–1929), Inukai Tsuyoshi (1931–1932), Saitō Makoto (1932–1934) dan Keisuke Okada (1934–1936). Bagi membawa Jepun keluar daripada Kemelesetan Besar 1929, beliau melaksanakan dasar monetari dan fiskal yang sangat ekspansif, meninggalkan piawai emas pada Disember 1931, dan menguruskan defisit.

 Pembunuhan 

Walaupun berjaya dalam banyak perkara, dasar fiskal Takahashi yang mengurangkan perbelanjaan tentera menimbulkan banyak musuh dalam kalangan tentera. Beliau dibunuh oleh pegawai tentera yang memberontak semasa Peristiwa 26 Februari 1936. Makamnya terletak di Taman Perkuburan Tama Reien, Fuchū, Tokyo. Bersama Saitō Makoto (yang juga dibunuh dalam insiden sama), Takahashi menjadi bekas Perdana Menteri Jepun terakhir yang dibunuh sehingga pembunuhan Shinzo Abe pada 86 tahun kemudian pada 2022.

 Legasi 
Takahashi pernah muncul pada wang kertas 50 Yen yang dikeluarkan oleh Bank Jepun pada tahun 1951. Kemunculan ini ialah hanya menampilkan bekas Presiden Bank Jepun muncul pada mata wang kertas Jepun. Rumah kediamannya di Tokyo kini menjadi "Taman Memorial Takahashi Korekiyo" di Minato, Akasaka, manakala sebahagian bangunan asal dipelihara di Muzium Seni Bina Terbuka Edo-Tokyo di Koganei, Tokyo.

Dasar fiskal dan monetari Takahashi semasa Kemelesetan Besar banyak menyerupai teori Keynes yang diterbitkan pada 1936 dalam The General Theory of Employment, Interest and Money. Walaupun tidak terbukti, kejayaannya dipercayai memberi inspirasi kepada teori Keynes.

Ben Bernanke, bekas Pengerusi Rizab Persekutuan Amerika Syarikat, memuji Takahashi sebagai seorang yang "dengan cemerlang menyelamatkan Jepun daripada Kemelesetan Besar". Perdana Menteri Jepun, Shinzō Abe menyatakan Takahashi memberi inspirasi kepada dasar Abenomics beliau. Bagaimanapun, Presiden Bank Jepun iaitu Masaaki Shirakawa melihat dasar Takahashi sebagai "pengalaman pahit", dan pada 1982 Bank Jepun menyifatkan dasar beliau semasa Kemelesetan Besar sebagai "kesilapan terbesar bank dalam sejarah 100 tahun".

 Catatan 

 Pautan luar 


Category:Kelahiran 1854
Category:Kematian 1936
Category:Orang yang dibunuh
Kategori:Orang dari Tokyo
Category:Ahli politik Jepun
Category:Perdana Menteri Jepun
Category:Menteri Kerajaan Jepun
Category:Kazoku
Category:Ahli Dewan Bangsawan Jepun
Category:Menteri Kewangan Jepun